**Dôvodová správa**

**A. Všeobecná časť**

Navrhovaná zmena zákona o rokovacom poriadku Národnej rady Slovenskej republiky dopĺňa ustanovenia týkajúce sa správania osôb oprávnených na vystúpenie v rokovacej sále NR SR. Cieľom návrhu je zabezpečiť dôstojnosť, profesionalitu a efektivitu rokovaní Národnej rady tým, že sa zakáže účasť na rokovaniach pod vplyvom alkoholu.

Zavedením povinnosti podrobiť sa testu na prítomnosť alkoholu, pokiaľ tento návrh schváli najmenej tretiny poslancov národnej rady, sa vytvára mechanizmus, ktorý umožní vylúčiť osoby pod vplyvom alkoholu z rokovania. Tým sa predíde nežiaducim situáciám, ktoré by mohli narušiť rokovací proces alebo poškodiť dôveryhodnosť Národnej rady Slovenskej republiky.

Navrhovaná právna úprava upravuje aj technické a procesné podmienky testovania vrátane certifikácie použitých zariadení a nominácie overovateľov jednotlivými poslaneckými klubmi, čo zvyšuje transparentnosť celého procesu.

Táto zmena reaguje na požiadavky verejnosti na vyšší štandard správania sa volených zástupcov a iných osôb oprávnených na vystúpenie v Národnej rade. Zároveň sa zamedzí účasti v pléne osobám pod vplyvom alkoholu, čo prispieva k transparentnosti a ochrane reputácie Národnej rady.

**B. Osobitná časť**

**K § 32 odsek 8:**

Tento odsek zavádza zákaz vstupu do rokovacej sály pod vplyvom alkoholu. V prípade podozrenia na prítomnosť alkoholu je umožnené hlasovať o povinnosti podrobiť sa testu na jeho prítomnosť. Mechanizmus hlasovania, ktorý si vyžaduje podporu minimálne tretiny poslancov, zabraňuje zneužitiu tohto opatrenia na obštrukcie. Definuje sa aj okruh osôb, na ktoré sa toto opatrenie vzťahuje.

**K § 32 odsek 9:**

Stanovuje výnimku pre hlasovanie o testovaní na alkohol z obmedzení upravených v § 23 odsekoch 4 až 7.

**K § 32 odsek 10:**

Zavádza povinnosť predsedajúceho zabezpečiť možnosť delegácie overovateľov zo strany poslaneckých klubov. Cieľom je posilniť dôveru vo výsledky testovania.

**K § 32 odsek 11:**

Ukladá povinnosť Národnej rade zabezpečiť dostatok certifikovaných prístrojov na testovanie alkoholu, ktoré spĺňajú požiadavky Polície Slovenskej republiky, čím sa zabezpečí objektívnosť a právna použiteľnosť výsledkov testovania.

**K § 32 odsek 12:**

Definuje dôsledky neabsolvovania testu na alkohol alebo pozitívneho výsledku testu vo forme neospravedlnenej neúčasti na rokovacom dni Národnej rady.

**C. Zhodnotenie vplyvov**

**Vplyv na verejné financie:**

Zabezpečenie certifikovaných prístrojov a vyškolenie personálu bude vyžadovať jednorazové aj priebežné výdavky. Tieto náklady však nie sú zásadné a budú pokryté z rozpočtu NR SR.

**Vplyv na podnikateľské prostredie:**Návrh nemá vplyv na podnikateľské prostredie.

**Vplyv na informatizáciu spoločnosti:**Návrh nemá vplyv na informatizáciu spoločnosti.

**Vplyv na životné prostredie:**Návrh nemá vplyv na životné prostredie.

**Sociálne vplyvy:**Zavedenie tohto opatrenia môže pozitívne ovplyvniť vnímanie Národnej rady Slovenskej republiky verejnosťou ako zodpovednej a transparentnej inštitúcie.